KvIFOR SKAL ELEVAR FÅ FRÅVÆR FOR engasjement?

I dag har elever i vidaregåande skule rett til inntil ti dagar gyldig politisk og organisatorisk fråvær, i tråd med §3-45 i forskrifta til Opplæringslova. Dette fråværet omfattar arbeid som tillitsvalt, hjelpearbeid, representasjon på nasjonale og/eller internasjonale arrangement, eller anna politisk arbeid, utan at det tel mot fråværsgrensa.

No føreslår Utdanningsdirektoratet å auke fråværsgrensa til 15%, og at all form for fråvær skal teljast. Dette inneber at ordninga med gyldig politisk og organisatorisk fråvær blir fjerna, og at det vil bli vanskelegare for skuleelevar å delta på landsmøte, styremøte, nasjonale konferansar, høyringar og andre demokratiske aktivitetar som skjer i skuletida.  
  
Aktivt engasjement i lag og organisasjonar har ei viktig historisk rolle i å utvikle Noreg til eit folkeleg demokrati med brei deltaking. Noregs Ungdomslag har difor, saman med 61 andre barne- og ungdomsorganisasjonar, signert eit opprop der vi ber kunnskapsminister Kari Nessa Nordtun om å oppretthalde ordninga med gyldig politisk og organisatorisk fråvær i vidaregåande skule.

Forslaget om å fjerne denne ordninga truar barn og unge sin rett til å heva røystene sine, delta aktivt i demokratiet og ha innverknad i saker som angår dei. Ungdom er alt for lite representert i demokratiske avgjerdsprosessar, sjølv om dei vil leva lengst med konsekvensane av dagens avgjerder. Difor må regjeringa sikra at ungdomsmeiningar kan bli høyrde på andre måtar – noko som den gyldige politiske og organisatoriske fråværsordninga gjer.

Den noverande fråværsregelen gir elevar moglegheit til inntil ti dagar gyldig fråvær for politisk og organisatorisk aktivitet, utanom fråværsgrensa. Å sidestilla dette fråværet med andre typar fråvær vil straffa dei elevane som vel å engasjera seg. Det er skilnad mellom politisk og organisatorisk fråvær og anna type fråvær, og denne skilnaden bør reflekterast i fråværsreglane.

Vi oppfordrar Kunnskapsdepartementet til å halde fram med ordninga med gyldig politisk og organisatorisk fråvær i vidaregåande skule. Ungdom sine røyster tel, og deira deltaking er avgjerande for eit levande demokrati og for aktive organisasjonar.